Z. Kramplová, ministerka pôdohospodárstva SR: (2008-02-07):
O čo v podstate ide v tejto medzivládnej dohode? Európska únia zaviazala Maďarsko aj Slovenskú republiku, aby sme sa vzájomne dohodli ako chrániť oblasť pred tými, ktorí by chceli zneužívať výrobu tokajského vína, pretože táto výroba bola prisúdená len Slovensku a Maďarskej republike. Expertné rokovania pri príprave tejto dohody sa zasekli na tom, že ešte bývalý pán minister pôdohospodárstva pán Simon, v zápise pre pamäť, uznal rozlohu vinohradov v Tokajskej oblasti 560 ha, totiž, že Slovensko by malo mať len túto rozlohu, hoci už v tom čase Slovensko malo registrovaných v Európskej únii 900 ha tokajských vinohradov. Maďarsko pokladalo a pokladá túto otázku za veľmi dôležitú, pretože je úplne prirodzené, že je z ich hľadiska a z ich pohľadu, z pohľadu ich záujmov dôležité, aby veľa hektárov na Slovensku nebolo. Podarilo sa mi dohodnúť s pánom ministrom Gráfom, že túto otázku vyriešime recipročne, a to znamená, že keď my máme dať presné číslo, koľko máme vinohradov a my ich máme identifikovaných ako 900 ha, požadujem, aby aj Maďarsko špecifikovalo, koľko má hektárov. Totiž Maďarsko malo špecifikáciu vinohradov v Tokajskej oblasti riešenú len prostredníctvom honov. Dnes expertné rokovania sú tak ďaleko, že verím, že obidve strany sa dohodneme, pretože v Bruseli sme ešte v decembri podpísali vzájomnú deklaráciu, že budeme spoločne postupovať pri špecifikácii Tokajskej oblasti vo vzťahu k Európskej únii a na to, aby sme špecifikáciu spoločne mohli podať, potrebujeme mať vyjasnenú otázku rozlohy vinohradov na Slovensku a v maďarskej oblasti. To je tá oblasť vinohradníctva a vinárstva. Ja osobne pokladám túto oblasť skutočne za klenot Slovenska a budem veľmi rada, ak týmto klenotom aj zostane. Predpokladám, pani poslankyňa, že svojou otázkou ste mierili práve aj na ťažobné spoločnosti a na aktivity, ktoré sa rozvíjajú alebo majú tendenciu sa rozvíjať v Tokajskej oblasti, hlavne pokiaľ ide o ťažbu perlitu v Malej Bare a tu je moje stanovisko úplne jasné. Myslím si, že poznáte môj postoj k ťažiarenským spoločnostiam, poznáte môj postoj k ťažbe nerastných surovín a hornín na Slovensku a ten postoj som nezmenila ani tým, že som sa stala ministerkou pôdohospodárstva. Ministerstvo vyjadrilo jasný nesúhlas s tým, aby sa v tejto oblasti ťažil perlit, pretože tá jedinečnosť Tokajskej oblasti je skutočne historickým dedičstvom Slovenskej republiky a som za to, aby týmto historickým dedičstvom zostala Tokajská oblasť aj do budúcnosti. Musím zdôrazniť aj to, že ministerstvo pôdohospodárstva je garantom kvality, pokiaľ ide o špecifikáciu tejto oblasti, aj pokiaľ ide o určenie jedinečnosti vín a vinohradov tejto oblasti. A ministerstvo pôdohospodárstva týmto garantom zostáva aj vo vzťahu k Maďarskej republike. Ja by som však chcela vyzvať aj vás, panie poslankyne a páni poslanci, aby ste aj vy svojím postojom jasne deklarovali, že ťažba perlitu alebo vyvíjanie akýchkoľvek aktivít v Tokajskej oblasti je neprípustné a je proti záujmom Slovenskej republiky. Myslím si, že v súčasnosti máte nato jedinečnú príležitosť. Pre Slovenskú republiku, si myslím, že bude veľkým šťastím, ak práve táto oblasť, Tokajská oblasť, bude v nasledujúcom období zaradená aj do chránenej oblasti UNESCO. Ministerstvo pôdohospodárstva vyvinie všetky možné aktivity aj vo vzťahu k ďalším rezortom, aby sme napomáhali rozvoju vinohradníctva a vinárstva a aby sme zabránili tomu, aby táto oblasť bola využitá pre záujmy tých, ktorí by chceli v tejto oblasti ťažiť akékoľvek nerasty. Ďakujem, skončila som.